นิโค รอสเบิร์ก - วิกิพีเดีย

# นิโค รอสเบิร์ก

### จากวิกิพีเดีย สารานุกรมเสรี

นิโค รอสเบิร์ก ขณะมาเปิดตัวนาฬิกาโอริส รุ่นนิโค รอสเบิร์ก ที่กรุงเทพ

นิโค รอสเบิร์ก (Nico Rosberg, เกิดวันที่ 27 มิถุนายน ค.ศ. 1985 ที่เมืองวีสบาเดน (Wiesbaden) ประเทศเยอรมนี) เป็นนักแข่งรถสูตรหนึ่ง (Formula1) ชาวเยอรมันสังกัดทีมวิลเลียมส์ (Williams F1) นิโคเป็นดาวรุ่งดวงใหม่ของวงการ เขาเป็นลูกชายของเคเค รอสเบิร์ก (KeKe Rosberg) อดีตแชมป์โลกรถสูตรหนึ่งปีค.ศ. 1982 ชาวฟินแลนด์ นิโคถือสองสัญชาติ แต่เลือกลงขับภายใต้ธงชาติเยอรมัน ซึ่งเป็นสัญชาติของแม่ของเขา เนื่องจากที่บ้านเขาใช้ภาษาเยอรมัน และเขาพูดภาษาฟินนิชไม่ได้

นิโค รอสเบิร์ก
สัญชาติ | เยอรมัน
สังกัดทีม | วิลเลียมส์ (Williams F1)
ฤดูกาลที่เข้าแข่งขัน | ค.ศ. 2006, ค.ศ. 2007
เข้าแข่งขันทั้งหมด | 19 ครั้ง
ชนะ | -
โพเดียม
ตำแหน่งโพล | -
ทำเวลาต่อรอบดีที่สุดของการแข่งขัน | 1 ครั้ง
เข้าแข่งขันครั้งแรก | บาห์เรนกรังด์ปรีซ์ ค.ศ. 2006
เข้าแข่งขันฤดูกาลล่าสุด | ค.ศ. 2007
อันดับนักแข่งล่าสุด | อันดับ 7
แก้ {{{2}}}

นิโค รอสเบิร์กในรถวิลเลียมส์ FW28 ที่มาเลเซียนกรังด์ปรีซ์ ค.ศ. 2006

## [แก้] ชีวิตการแข่งรถ

### [แก้] ก่อนเข้าสู่วงการรถสูตรหนึ่ง

รอสเบิร์กน้อยชอบนั่งตักพ่อหัดขับรถคาร์ทมาตั้งแต่เด็กๆ เคเค รอสเบิร์กเองก็ตามใจ และคอยสนับสนุนลูกชายเสมอในการแข่งรถ นิโคเริ่มต้นแข่งรถคาร์ทตั้งแต่อายุได้เพียง 11 ขวบ และได้รางวัลจากการแข่งในหลายประเทศ รวมทั้งในระดับทวีปยุโรปและอเมริกา ในปีค.ศ. 2002 เขาเข้าแข่งรายการฟอร์มูล่าบีเอ็มดับบลิว (Formula BMW) ให้กับทีมของพ่อเขาเอง และคว้าแชมป์ปีนั้นมาได้อย่างง่ายดายด้วยการชนะถึง 9 สนาม เขาจึงได้รับโอกาสให้ขับทดสอบกับทีมบีเอ็มดับบลิว-วิลเลียมส์ (BMW-Williams) เมื่อวัย 17 ปี 5 เดือน เป็นเด็กหนุ่มอายุน้อยที่สุดเท่าที่เคยมีมาที่ได้ขับรถสูตรหนึ่ง นิโคฉายแววให้เห็นตั้งแต่ตอนนั้น เขาทำแบบทดสอบของทีมวิลเลียมส์ได้คะแนนสูงกว่าที่นักขับทุกคนเคยทำมา [1] หลังการขับทดสอบที่คาตาลุนญ่าเซอร์กิต (Circuit de Catalunya) เสร็จลง เด็กหนุ่มไฟแรงคนนี้ก็ตั้งใจว่าจะเป็นนักแข่งรถสูตรหนึ่งให้ได้

นิโคย้ายมาแข่งในรายการฟอร์มูล่าทรี ยูโรซีรีส์ (Formula3 Euroseries) อีกสองปี และทำผลงานได้ดี ในปีค.ศ. 2005 ทีมบีเอ็มดับบลิว-วิลเลียมส์จึงเซ็นสัญญาให้เขาเป็นนักขับทดสอบของทีม ปีเดียวกันนั้นเอง นิโคลงแข่งรายการจีพีทู (GP2) ซึ่งเพิ่งมีขึ้น และเขาก็คว้าแชมป์ เอาชนะเพื่อนนักแข่งอย่างเฮย์กิ โควาไลเนน (Heikki Kovalainen) และสกอตต์ สปีด (Scott Speed) มาได้ นับเป็นแชมป์คนแรกของรายการนี้

### [แก้] แข่งรถสูตรหนึ่ง

นาฬิกาโอริส รุ่นนิโค รอสเบิร์ก และลายเซ็นแจกแฟนๆ

หลังจากได้แชมป์จีพีทูมาหมาดๆ เดือนพฤศจิกายน ค.ศ. 2005 แฟรงค์ วิลเลียมส์ (Frank Williams) ก็คว้าตัวนิโคเซ็นสัญญาฉบับใหม่ให้เป็นนักแข่งรถสูตรหนึ่งของทีมสำหรับปี 2006 ทีมเป็นเหตุผลหนึ่งที่ทำให้นิโคตัดสินใจขับให้วิลเลียมส์ทันที เขารู้จักทีมงานหลายๆคนแล้วจากตอนที่เป็นนักขับทดสอบ และความสำเร็จของพ่อเขากับทีมวิลเลียมส์ ในปีค.ศ. 1982 ก้อยังเป็นที่จดจำจนถึงทุกวันนี้

ในการลงแข่งรถสูตรหนึ่งสนามแรกที่บาห์เรนกรังด์ปรีซ์ นิโคไม่เพียงแต่สามารถเก็บคะแนนได้โดยเข้าเส้นชัยเป็นที่ 7 ทั้งที่ต้องเข้าพิทเพื่อเปลี่ยนจมูกรถตั้งแต่รอบแรก หากเขายังสร้างสถิติเป็นนักขับอายุน้อยที่สุดในประวัติศาสตร์ ที่ทำเวลาต่อรอบดีที่สุดของการแข่งขัน ด้วยอายุเพียง 20 ปี 8 เดือน 13 วัน

นิโคควอลิฟายได้อันดับ 3 ในสนามต่อมาที่มาเลเซียนกรังด์ปรีซ์ แต่ก็ต้องพลาดหวัง ออกจากการแข่งขันไปในรอบที่ 7 เพราะเครื่องยนต์พัง ที่ยูโรเปียนกรังด์ปรีซ์ นิโคต้องออกสตาร์ทหลังสุดเนื่องจากเปลี่ยนเครื่องยนต์ แต่เขาก็สามารถเข้าเส้นชัยเป็นที่ 7 เก็บแต้มได้อีก 2 คะแนน ในสนามที่เหลือของฤดูกาล เขาทำผลงานได้ไม่ดีนัก และมีปัญหากับเครื่องยนต์ทำให้ไม่จบการแข่งขันบ่อยๆ จึงจบฤดูกาลโดยได้เพียงที่ 17 มี 4 คะแนน

ค.ศ. 2007 นิโคยังลงแข่งในนามของทีมวิลเลียมส์ ซึ่งเปลี่ยนเครื่องยนต์ใหม่มาใช้ของโตโยต้าแทนเครื่องคอสเวิร์ธเดิม และได้เพื่อนร่วมทีมคนใหม่เช่นกันคืออเล็กซานเดอร์ ววร์ซ (Alexander Wurz) ซึ่งมาแทนที่มาร์ค เว็บเบอร์ (Mark Webber) ที่ย้ายไปขับให้กับทีมเรดบูล (Red Bull Racing)

## [แก้] สถิติการแข่ง

(คำอธิบาย)

ค.ศ. | ทีม | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | อันดับ | คะแนน
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---
2006 | วิลเลียมส์ | BAH 7 | MAS Ret | AUS Ret | SMR 11 | EUR 7 | SPA 11 | MON Ret | GBR 9 | CAN Ret | USA 9 | FRA 14 | DEU Ret | HUN Ret | TUR Ret | ITA Ret | CHN 11 | JPN 10 | BRA Ret | 17th* | 4*
2007 | วิลเลียมส์ | AUS 7 | MAS | BAH | SPA | MON | CAN | USA | FRA | GBR | DEU | HUN | TUR | ITA | BEL | JPN | CHN | BRA |  | 7th* | 2*

* อันดับและคะแนนรวมของทั้งฤดูกาล

## [แก้] อ้างอิง

1. ↑ "The Talented Mr. Rosberg" Autosport.com, 26 กันยายน ค.ศ. 2006

นิตยสารคิกเกอร์ สเปเชี่ยล Formel 1 2006, Olympia-Verlag GmbH, 2549 (ภาษาเยอรมัน)

## [แก้] แหล่งข้อมูลอื่น

- เว็บไซต์อย่างเป็นทางการของนิโค รอสเบิร์ก (อยู่ระหว่างการปรับปรุง)
- ชีวประวัติ ข่าวสาร และรูปภาพ ในเว็บไซต์ของทีมวิลเลียมส์
- หนังสือพิมพ์กีฬาคิกเกอร์ (ภาษาเยอรมัน)
- F1Total เว็บไซต์ที่รวมทุกอย่างเกี่ยวกับรถสูตรหนึ่ง (ภาษาเยอรมัน)

ดึงข้อมูลจาก "http://th.wikipedia.org../../../%E0%B8%99/%E0%B8%B4/%E0%B9%82/%E0%B8%99%E0%B8%B4%E0%B9%82%E0%B8%84_%E0%B8%A3%E0%B8%AD%E0%B8%AA%E0%B9%80%E0%B8%9A%E0%B8%B4%E0%B8%A3%E0%B9%8C%E0%B8%81.html".

หมวดหมู่: นักแข่งรถสูตรหนึ่ง | ชาวเยอรมัน

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Български
- Català
- Česky
- Deutsch
- English
- Español
- Suomi
- Français
- Gaeilge
- Magyar
- Bahasa Indonesia
- Italiano
- 日本語
- Nederlands
- Polski
- Português
- Română
- Русский
- Slovenščina
- Svenska
- Türkçe
- 中文